recursal/SuperWikiNEXT-32B huggingface dataset:
**הפסטיבל של ריפקין** (באנגלית: **Rifkin's Festival**) הוא סרט קומדיה משנת 2020 בכתיבה ובימויו של וודי אלן, קופרודוקציה אמריקאית - ספרדית - איטלקית, עם וולאס שון, ג'ינה גרשון, אלנה אניה ולואי גארל בתפקידים הראשיים.

הצילומים נערכו בסן סבסטיאן בה מתרחשת העלילה.

תקציר העלילה
------------

מורט ריפקין (וולאס שון) הוא מבקר ומורצה לקולנוע בעבר שכעת עסוק בכתיבת ספר. הוא קטן קומה, שמנמן וקירח ונשוי לסו (ג'ינה גרשון), צעירה נאה ומושכת שנישאה לו בגלל הערצה לאינטילגציה שלו. כעת היא אשת יחסי ציבור של במאי צעיר ומבטיח בשם פיליפ (לואי גארל) והם טסים כעת לסן סבסטיאן שם נערך פסטיבל סרטים בו יוקרן הסרט.

מורט מבחין מיד במשיכה בין אשתו לפיליפ. בלילות הוא חוזה  סיוטי לילה עם קטעים בשחור לבן מהסרטים האזרח קיין, עד כלות הנשימה, גבר ואישה, פרסונה, תותי בר, ז'יל וז'ים ושמונה וחצי. בחלומות אלה גם מופיעים הוריו, אחיו (סטיב גוטנברג) וגיסתו דוריס.

מורט מתהלך ברחובות סן סבסטיאן וחש בדקירות בחזה. חבר מפנה אותו לרופא בשם ג'ו רוהאס שמתברר לו שזו בעצם רופאה יפהפייה בשם ג'ואנה "ג'ו" רוהאס (אלנה אניה)(אנ') שלמדה רפואה בניו יורק ודוברת אנגלית שוטפת.

מורט מתאהב בה מיד ומוצא כל פעם סיבה לחזור אליה למרות שהיא לא מגלה סיבה רפואית לתלונותיו.

ג'ו נשואה בפעם שנייה לצייר בשם פאקו (סרג'י לופז) שבוגד בה לעיתים תכופות. היא מציעה להראות את העיר למורט והם מטיילים באתרי העיר ובשוק שם הוא קונה לה תכשיט. בחזרה לביתה הם פוגשים בפאקו "מתעסק" עם דוגמנית ציור בשם דלורס (ג'ורג'ינה אמורוס) ומתפתח שם ריב גדול.

מורט חוזר למלון וסו מודיעה כי החליטה להיפרד ממנו ולחיות עם פיליפ. לקראת סיום הפסטיבל מקבל מורט את מספר הטלפון של ג'ו מהמפיק גיל ברנר (דאגלס מקגרת') אך היא דוחה אותו בעדינות למרות שהיא יודעת שהקשר שלה עם פאקו לא יחזיק מעמד.

מורט רואה בדמיונו את מלאך המוות (כריסטוף ואלץ) והם משחקים שח מט (פרודיה על סצנה מהחותם השביעי של אינגמר ברגמן). הוא שואל את המוות מתי ייפגשו והמוות משיב שזה ייקח זמן רק אם יתמיד בפעילות גופנית, יאכל פירות וירקות, יעבור קולונסקופיה ויימנע משומן רווי ומזון מעובד...

צוות השחקנים
------------

| שם השחקן/ית | שם הדמות | הערות |
| --- | --- | --- |
| וולאס שון | מורט ריפקין |  |
| ג'ינה גרשון | סו |  |
| לואי גארל | פיליפ | במאי סרטים |
| רלניה אניה | ד"ר ג'ואנה "ג'ו" רוהאס | רופאה |
| כריסטוף ואלץ | מלאך המוות |  |
| ריצ'רד קיינד | אביו של מורט |  |
| דאגלס מקגרת' | גיל ברנר | מפיק |
| סרג'י לופז | פאקו | בעלה של ג'ו |
| סטיב גוטנברג | אחיו של מורט |  |
| תמי בלנשרד | תמי | גיסתו של מורט |
| ג'ורג'ינה אמורוס | דלורס | דוגמנית |
|

קישורים חיצוניים
----------------

* "הפסטיבל של ריפקין", במסד הנתונים הקולנועיים IMDb (באנגלית)
* "הפסטיבל של ריפקין", באתר Rotten Tomatoes (באנגלית)
* "הפסטיבל של ריפקין", באתר Metacritic (באנגלית)
* "הפסטיבל של ריפקין", במסד הנתונים הקולנועיים KinoPoisk (ברוסית)
* קדימון לפסטיבל של ריפקין, באתר יוטיוב
* סצנת הפגישה עם מלאך המוות, באתר יוטיוב
* הפסטיבל של ריפקין, באתר אידיבי
* הפסטיבל של ריפקין, באתר פסטיבל הקולנוע ירושלים
**צ'סטר ג'יימס קארוויל** (באנגלית: **Chester James Carville**; נולד ב-25 באוקטובר 1944) הוא פרשן פוליטי וידוען אמריקאי המשמש כדמות בולטת במפלגה הדמוקרטית. הוא זכה לחשיפה לאומית כשהיה היועץ האסטרטגי הבכיר של הקמפיין המוצלח של מושל ארקנסו דאז ביל קלינטון בבחירות לנשיאות 1992. משמש כיום כפרשן פוליטי בערוץ פוקס ניוז.

ביוגרפיה
--------

נולד בקארוויל, עיירה השוכנת בדרום לואיזיאנה, מערבית לניו אורלינס, הנקראת על שם סבו, לואיס ארתור קארוויל, שהיה מנהל דואר. הוא סיים תואר J.D. במשפטים באוניברסיטת המדינה של לואיזיאנה.

יועץ בחירות בישראל
------------------

בהצעת ביל קלינטון, נשיא ארצות הברית, קארוויל, בוב שראם ששימש כותב הנאומים של קלינטו וסטנלי גרינברג ייעצו בשלהי 1998 ותחילת 1999 למועמד מפלגת העבודה אהוד ברק לקראת הבחירות לכנסת החמש עשרה ולראשות הממשלה. 

בניסיונם לסייע לברק להיבחר לראשות הממשלה, כנגד מועמדותו של ראש הממשלה המכהן בנימין נתניהו, קארוויל וחבריו יעצו כי ברק יצהיר הצהרות קצרות, הניתנות לציטוט, יגיב במהירות, יחזור על מסרים, יתבסס על סקרים יומיים, ינהל תעמולת בחירות שלילית בטלוויזיה, כלים מוכרים וידועים בעת מסעות בחירות בארצות הברית. מסע בחירות שגרם ליועציו של נתניהו לרמוז כי ארצות הברית מתערבת במערכת הבחירות בישראל.
במערכת הבחירות שבה יעץ קארוויל לברק, ניצח ברק בבחירות בהפרש גדול, אך כהונתו נמשכה פחות משנתיים.

קישורים חיצוניים
----------------

ויקישיתוף מדיה וקבצים בנושא **ג'יימס קארוויל** בוויקישיתוף
* 

* אתר האינטרנט הרשמי של ג'יימס קארוויל (באנגלית)
* ג'יימס קארוויל, ברשת החברתית אקס (טוויטר)
* ג'יימס קארוויל, באתר אנציקלופדיה בריטניקה (באנגלית)

הערות שוליים
------------

1. ↑  "Sound Bites over Jerusalem". *The New York Times*. 25 באפריל 1999. נבדק ב-3 בפברואר 2021. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007583206105171
* BIBSYS: 5029274
* CiNii: DA09979601
* GND: 141499028
* ISNI: 0000 0001 1571 5824
* LCCN: n94031245
* LNB: 000240766
* NKC: mub2016900602
* NTA: 301191476
* SNAC: w6zc8sj1
* SUDOC: 108969770
* VIAF: 58305114
* WorldCat: lccn-n94031245

 |
**בצלאל "צאל" יונגרייז** (נולד בשנת 1941) הוא זמר וגיטריסט ישראלי, שנחשב לאחד מחלוצי מוזיקת הרוק בישראל. ב-1963 פרסם יונגרייז, תחת השם "**צל יונגרייז ולהקת ההדים**" את השיר "הו ילדונת" הנחשב לשיר הרוק הישראלי הראשון.

ביוגרפיה
--------

יונגרייז נולד בישראל ליעקב ורבקה יונגרייז. שירת בלהקת חיל האוויר והיה נגן הגיטרה החשמלית הראשון בארץ. לאחר שחרורו ב-1962 הקים את "ההדים". יחד איתו היו חברים בלהקה גם דייב ברייטמן (גיטרה), דורון כהן ואחר כך אורי סעדה (סקסופון), גדעון ליפשיץ-סיוון (פסנתר וגיטרה), אלי מזרחי (תופים) ועמי פרנקל (בס). יונגרייז כינה את עצמו "צל", מכיוון שסבר שהשם "בצלאל" אינו הולם כוכב רוק (וייתכן גם כמחווה ללהקת הצלליות). הלהקה התפרקה ב-1964 והוציאה רק תקליט שדרים בן ארבעה שירים: "הו ילדונת", וגרסאות כיסוי בעיבוד רוק לשירים הידועים "צאנה צאנה", "כשנמות" ו"ערב בא".

באמצע שנות ה-60 נסע יונגרייז לארצות הברית ולמד שם כימיה. במהלך לימודיו הקים להקת רוק נוספת: "The Sabras" שכללה גם את מיכאל גלייטר (גיטרה), עזרא זהבי (מתופף), וג'ף סמולר האמריקאי. ב-1967–1968 הוציאה הלהקה שלושה תקליטים בלייבל אמריקאי בשם "תקווה", שהתמחה במוזיקה יהודית. יונגרייז המשיך ללימודי רפואת שיניים והוא כיום אורתודנט

ב-1998 הופיע יונגרייז בפרק הראשון של הסדרה "סוף עונת התפוזים - סיפורו של הרוק הישראלי" שיצר יואב קוטנר. ב-2006 החל להופיע שוב עם להקת "ההדים", תחת השם "ד"ר בצלאל יונגרייז ולהקת ההדים". כל רווחי ההופעות נתרמים למען ילדים במצוקה.

קישורים חיצוניים
----------------

* בצלאל יונגרייז, באתר MOOMA (בארכיון האינטרנט)
* שוק בצלאל - על יונגרייז בבלוג "זה מסתובב"
* דף הבית של ד"ר בצלאל יונגרייז ולהקת ההדים, ברשת החברתית "פייסבוק"
* יואב קוטנר, ‏חיים ובועטים, באתר גלובס, 8 ביוני 2006

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008121777405171

 |
**אמיר ובן** הוא צמד זמרים-יוצרים, מפיקים מוזיקליים, פזמונאים ומלחינים ישראלים. חברי הצמד הם אמיר שדה ובן מאור.

היסטוריה
--------

שדה ומאור החלו את דרכם כצמד לאחר פירוק ההרכב המוזיקלי פרנקלין, בו היו חברים שדה, מאור והזמר אביחי נפתלי. יחד הוציאו את האלבום "דבר איתי חופש".

בשנת 2016 הוציאו את הסינגל הראשון שלהם כצמד, "זמן", כסינגל הראשון מתוך אלבום הבכורה שלהם. בהמשך השנה, הוציאו סינגלים נוספים שהיוו חלק מאלבומם, בהם "בר ביפו", "הדבר היחיד" בשיתוף הראפר איזי ו"חיבוק" בשיתוף הזמרת אביגיל קובארי. באותה השנה, הפיקו עבור הראפר אורטגה את אלבומו, "פרק ב'". בשנת 2017 יצא אלבום הבכורה שלהם, "האלבום של אמיר ובן", תחת חסותה של חברת פליי רקורדס.

בשנת 2018 לקחו חלק בהפקת המיקסטייפ של הראפר אורטגה, "4:48". בשנת 2019 הוציאו את אלבומם השני, "זה מה יש", שכלל, בין היתר, את הסינגל "לופ", שזכה להצלחה רבה ואף נכנס למקום העשירי במצעד הרשמי של גלגלצ. באותה השנה, הפיקו עבור יסמין מועלם את השיר "ככה עדיף לי" מתוך אלבומה "אריה".

בשנת 2020 פרסמו בערוץ היוטיוב שלהם סרטון יחד עם חברם להרכב "פרנקלין" אביחי נפתלי, בו הם מבצעים את שירם "דבר איתי חופש" במהלך סגר בעקבות התפרצות נגיף הקורונה בישראל. באותה השנה, הוציאו את השיר "תל אביב זה אני ואת", בו אירחו את ג'יין בורדו. השיר הגיע למקום הרביעי במצעד הרשמי של גלגלצ, ואף למקום ה-33 במצעד הפזמונים העברי השנתי של גלגלצ ו-ynet.

ב-16 בנובמבר 2020 הוציאו הצמד את השיר "מחר מחר", וב-16 בפברואר 2021 את הסינגל "תקופות". ב-26 במאי 2021 הוציאו את הסינגל "ספסלים", בו אירחו את רוני דלומי. ב-31 במאי 2021 הוציאו את האלבום "גנגסטרים על אמת", בו שיתפו פעולה עם זמרים כמו עדי אולמנסקי, רוני דלומי, האחיות כרקוקלי וג'יין בורדו.

במרץ 2024 יצא אמיר שדה לקריירת סולו והוציא את הסינגל "מבטא", את הסינגל הפיק מוזיקלית בן מאור יחד עם אמיר.

דיסקוגרפיה
----------

* 2017: האלבום של אמיר ובן
* 2019: זה מה יש
* 2021: גנגסטרים על אמת

פרסים ומועמדויות
----------------

| שנה | פרס | קטגוריה | פרויקט |
| --- | --- | --- | --- |
| 2021 | פרסי נבחרי השנה של פרוגי | הרכב השנה במוזיקה | **מועמדות** |
| 2022 | הרכב השנה במוזיקה | **מועמדות** |

קישורים חיצוניים
----------------

* אמיר ובן, סרטונים בערוץ היוטיוב
* רז ישראלי, כסף, פלייליסט ואגו: הדרך החדשה של אמיר ובן, באתר ישראל היום, 2 בספטמבר 2019

הערות שוליים
------------

1. ↑  אמיר ובן - האלבום של אמיר ובן, באתר Discogs (באנגלית)
2. ↑  המצעד השבועי 15.08.2019, באתר glz.co.il
3. ↑  יובל אראל‏, יסמין מועלם - ככה עדיף לי, בבלוג של יובל אראל, מגזין מוזיקה ותרבות, 3 בדצמבר 2019
4. ↑   אמיר ובן, אביחי נפתלי (פרנקלין) - דבר איתי חופש 2020 בבידוד, סרטון באתר יוטיוב (אורך: 2:29)
5. ↑  ynet, העם אמר את דברו: "שלמים" של עידן חביב הוא שיר השנה, באתר ynet, 17 בספטמבר 2020
6. ↑  *אמיר שדה - מבטא*, נבדק ב-2024-03-14

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007419049905171

 |
**קרל פון אובן** (בגרמנית: **Karl von Oven**; 29 בנובמבר 1888 – 20 בינואר 1974) היה קצין בוורמאכט שפיקד על כוחות במלחמת העולם השנייה.

ביוגרפיה
--------

פון אובן הצטרף לצבא הפרוסי כסמל ב-1908. בשנת 1909 הועלה לדרגת לויטננט והשתתף במלחמת העולם הראשונה.

לאחר תום המלחמה ושחרורו מהצבא, שירת תחילה במשמר הגבול בשלזיה ומשנת 1921 במשטרת ברלין. בתקופת בין שתי מלחמות העולם הוא מונה למפקד תחנת משטרת בוכום זמן קצר לאחר עליית אדולף היטלר לשלטון במרץ 1933. בשנת 1935 הצטרף לרייכסווהר ומאוחר יותר בוורמאכט.

ב-1937 מונה למפקד גדוד חיל הרגלים ה-73 בוורמאכט. בתחילת מלחמת העולם השנייה השתתף בפלישה לפולין, ועל כך קיבל באותה שנה את הדרגה הראשונה של צלב הברזל. ב-16 במאי 1940 הוא קיבל את הפיקוד על דיוויזיית הרגלים ה-393 ונשאר בתפקיד זה עד לפירוקה באוגוסט 1940. מ-15 בנובמבר 1940 עד 28 בינואר 1943 היה מפקד דיוויזיית הרגלים ה-56 בדרגת לויטננט גנרל והשתתף בקרב על מוסקבה ב-1941. בתפקיד זה אישר פון אובן טבח של 128 אזרחים ו-60 ילדים בכפר חוזום ב-15 בנובמבר 1941. ב-9 בינואר 1942 קיבל את צלב האבירים של צלב הברזל. מ-24 בינואר 1943 עד 25 במרץ 1944, היה מפקד הקורפוס ה-43. לאחר מכן נכנס לתפקיד מפקד פיקוד המשטרה הצבאית ממאי 1944 עד מרץ 1945. לאחר מכן שירת במילואים לפיהרר עד סוף המלחמה.

הערות שוליים
------------

1. ↑  General der Infanterie Karl von Oven
**Mad Wild** הוא שיר של להקת הבנות הגרמנית No Angels. הוא נכתב על ידי פלו אוגוסט, אנדרו טיילר, אסדיס מריה וידרסתר וסופי אלכסנדרה טוויד-סוניבס והוקלט על ידי חברות הלהקה כחלק מאלבום האולפן השישי שלהן "20". כריסטיאן גלר הפיק. ונוספה גרסת רמיקס, השיר יצא כסינגל השלישי של האלבום ב-6 באוגוסט 2021.

רקע
---

"Mad Wild", נכתב על ידי הזמרת האמריקאית - קנדית סופי סימונס, והוא השיר היחיד שנבחר מתוך מבחר של כעשרה שירים שחברת התקליטים BMG הציעה להקלטה, והיה הבחירה האהובה על כל חברות הלהקה. השיר מדבר על מערכת יחסים "רעילה" שתמיד מובילה למעשה מיני במקום סיום הקשר.

ביצועי תרשים
------------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  גרמניה | GfK – טופ 100 | 67 |

וידאו קליפ
----------

וידאו קליפ של השיר הוצג לראשונה ברשת ב-6 באוגוסט 2021. הוא מעוצב כמו חשבון אינסטגרם, וכולל תמונות מאחורי הקלעים וכן צילומי סטילס מצילומי הקליפים שלהם עבור Daylight in Your Eyes (Celebration Version) וStill in Love with You (Celebration Version).

הערות שוליים
------------

1. ↑  Mad Wild (Radiomix) - Single
תאי מערכת החיסון. התאים הכחולים מהווים את מערכת החיסון המולדת, והאדומים - את מערכת החיסון הלומדת. התאים המוקפים במסגרת צהובה פגוציטים. חץ סגול מציין שתא המוצא הופך, או מתמיין, לתא היעד
**גרנולוציט** הוא שם כולל לשלושה סוגים של תאי דם לבנים: נויטרופילים, באזופילים ואאוזינופילים.

הגרנולוציטים נקראים כך בשל מבנים גרגריים ("גרנולות") אופייניים, בהם ניתן להבחין בתוך תאים אלו, לאחר שהם נצבעים בשיטות כימיות. 

הגרנולוציטים הם רובם של תאי הדם הלבנים. הם פועלים במסגרת מערכת החיסון המולדת; פירוש הדבר הוא שבניגוד ללימפוציטים, אין לגרנולוציטים יכולת לזהות זיהומים ספציפיים; הם תוקפים ללא אבחנה כל גוף זר.

לעיתים נהוג לכנות את שאר תאי הדם הלבנים, שאינם גרנולוציטים, בשם **אגרנולוציטים**; הכינוי מתייחס בעיקר ללימפוציטים ולמונוציטים.

תהליך יצירת הגרנולוציטים
------------------------

הגרנולוציטים מתחילים במח העצם כמילובלסט. תהליך יצירת הגרנולוציטים אורך כ-5–7 ימים, ומתרחש במח העצם. לאחר תום תהליך היצור יוצאים הגרנולוציטים לזרם הדם, ושם הם נמצאים תקופה קצרה כשלאחריה הם נכנסים לרקמות ונשארים בהן עד להופעת חיידק או זיהום. אם תוך 2–3 ימים נוצרת פעילות שמצריכה את התערבותם - הגרנולוציטים יפעלו. אם לא נדרשת מעורבות שלהם במהלך הימים הללו, הגרנולוציטים ימותו.

קישורים חיצוניים
----------------

ויקישיתוף מדיה וקבצים בנושא **גרנולוציט** בוויקישיתוף
* גרנולוציט, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538560305171
* BnF: cb12098534x (data)
* GND: 4158047-3
* LCCN: sh85056441
* NKC: ph216735

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**Alanis** (בעברית: **אלניס**) הוא אלבום הבכורה של הזמרת אלניס מוריסט, אשר יצא ב-6 באפריל 1991 על ידי "MCA Records Canada", בקנדה בלבד. את האלבום הפיק לזלי האו אשר הפיק גם את אלבומה השני.

רקע והקלטה
----------

ג'ון אלכסנדר מנהלת מחלקת A&R ב-MCA Records שמע קלטת דמו שהקליטה מורטיס ב-1983 כשהייתה בת 9. הוא אמר כי "זה נשמע מבטיח מאוד" ו"הקול שלה היה חזק מאוד, והיה מדהים שהקלטת כללה כמה שירים מקוריים שנכתבו על ידה בגיל הזה." אך הוא החליט שלא להחתים שלא להחתים אותה ב-MCA בטענה שהייתה צעירה מדי. ב-1987 פגשה מוריסט את מנהל הבידור סטפן קלובן אשר הביא לכך כי תקליט גרסת כיסוי לשיר "O Canada" באליפות העולם על החלקה על הקרח. ובכך ב-1988 מורטיס הקליטה את הגרסת כיסוי לשיר ביחד עם שני מוזיקאים נוספים כאשר אחד מהם היה לסלי האו מהצמד "One to One". האו וקלובן אשר התרשמו מהביצוע של מורטיס רצו לרשום אותה לתוכנית הכישרונות "Star Search" אך בסופו של דבר החליטו לנסות להשיג לה חוזה בחברת תקליטים. בינתיים ב-1990 מורטיס כן החליטה להיבחן לתוכנית ואף עברה מספר אודישנים.

אך לפניי זה האו ומוריסט הקליטו שיר בשם "Walk Away" אשר שימש לפרסומת יוקרתית בצרפת. האו שלח את ההקלטה שלהם לג'ון אלכסנדר, מנהל ה-A&R של MCA שהתרשם מהשיר וקבע פגישה עם מוריסט. אלכסנדר התרשם ממוריסט ולמחרת פגש את מוריסט והוריה ואמר להם שהוא מעוניין להחתים אותה אך MCA לא תמכו בהחלטה. לידס לוי הנשיא של חברת הבת MCA Publishing כן האמין במוריסט והחליט להחתים אותה על עסקת פרסום ולסייע במימון עסקת תקליטים עבורה. ובכך MCA Publishing הוציאו אלבום זה ומימנו אותו על ידי Hot Mustard Records שהייתה חברת תקליטים עצמאית שקידמה אמנים חדשים. MCA הסכימו להפיץ את האלבום.

רשימת רצועות
------------


| Alanis |
| --- |
| מס' | שם | משך |
| 1. | Feel Your Love | 3:40 |
| 2. | Too Hot | 4:00 |
| 3. | Plastic | 3:45 |
| 4. | Walk Away | 4:50 |
| 5. | On My Own | 4:08 |
| 6. | On My Own | 4:32 |
| 7. | Jealous | 3:55 |
| 8. | Human Touch | 3:23 |
| 9. | Oh Yeah! | 3:58 |
| 10. | Party Boy | 4:20 |
| **משך כולל:** | **40:44** |

מיקומי שיא
----------

| 
‏‏‏  **מצעדים ודירוגים (1991)** |
| --- |
| מדינה | מצעד | מיקום שיא |
|  קנדה | מצעד האלבומים הקנדי | 28 |

נתוני מכירות
------------

| מקום | תארים | מכירות |
| --- | --- | --- |
| קנדה (Music Canada) | פלטינה | 100,000 |

קישורים חיצוניים
----------------

* מידע על האלבום *Alanis* באתר MusicBrainz
* האלבום *Alanis* באתר Discogs

הערות שוליים
------------

1. ↑  Gold/Platinum, Music Canada (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 8a81513e-0cfd-3381-90cc-37706a40771c

 |
**גיל דוד** (נולד ב-1944) הוא קצין צה"ל במילואים בדרגת אלוף-משנה, פיקד על חטיבה 265.

ביוגרפיה
--------

דוד נולד וגדל בקיבוץ בית השיטה, לחנה ומנחם שעלו מגרמניה ערב פרוץ מלחמת העולם השנייה. דוד בר התגייס לצה"ל בשנת 1962, התנדב לצנחנים ושובץ בסיירת צנחנים. עבר מסלול הכשרה כלוחם, קורס מ"כים חי"ר וקורס קציני חי"ר בהצטיינות. בסיום הקורס שב לגדוד 202 ומונה למפקד מחלקה. בהמשך שימש כמפקד פלוגת מאי בגדוד ונפצע בפעולת סמוע. לאחר מכן לחם במלחמת ששת הימים. לאחר המלחמה מונה לסמג"ד 202, לחם במלחמת ההתשה והשתתף במבצע רודוס. במהלך הלחימה נפצע בשנית. לאחר שהחלים השתתף במרדף בבקעה אחר מחבלים ונפצע בשלישית. לאחר מכן מונה לקצין אג"ם חטיבת הצנחנים, שימש בתפקיד במלחמת יום הכיפורים ולחם בקרב החווה הסינית. לאחר מכן, בשנים 1976-1975, שימש כמפקד בא"ח צנחנים. בהמשך עשה הסבה לשריון ובשנים 1977-1976 שימש כמפקד גדוד 184. בהמשך שימש כמפקד חטיבה 265.

אחיו הגדול, יצחק, טייס קרב בחיל האוויר, פיקד במלחמת יום הכיפורים על טייסת הקרב 109. אחיו הצעיר, גרשון, נפל במהלך הקרבות בחזית הדרום במלחמה.

לקריאה נוספת
------------

* מעוזיה סגל, **עדויות מגובה החול - קרב הצנחנים בחווה הסינית**, הוצאת מודן, 2007.
* יואב גלבר, **לחימת גדוד 890 במלחמת יום הכיפורים**, מערכות, 2016.
* יאיר דוד, **סנאי ירוק**, הוצאה עצמית, 2022.
* רונן ברגמן וגיל מלצר, **מלחמת יום כיפור – זמן אמת**, הוצאת משכל, 2004 (הספר בקטלוג ULI)

קישורים חיצוניים
----------------

* "דור כיפור - אל"ם דימ. גיל דוד, קצין אג"מ חטיבה 35 במלחמת יום הכיפורים" - חלק ראשון, חלק שני

מאמרים פרי עטו
* רגע אחרי החווה הסינית, באתר ynet, 1 בספטמבר 2013

הערות שוליים
------------

1. ↑  יאיר דוד, **סנאי ירוק**, הוצאה עצמית, 2022, עמ' 53־54.
2. ↑  רונן ברגמן וגיל מלצר, **מלחמת יום כיפור – זמן אמת**, הוצאת משכל, 2004, עמ' 253.
3. ↑  תמר אשכנזי, שלושה אחים יצאו למלחמה, אחד לא חזר, באתר ynet, 8 באוקטובר 2019.
**יוסי יפה** נהגה: **יוֹפֶה**; (26 ביוני 1935 – 28 בפברואר 1977) היה איש צבא ישראלי, מפקד סיירת צנחנים ומפקד גדוד 66. נהרג בעת מילוי תפקידו כסגן מפקד עוצבת חצי האש.

ביוגרפיה
--------

יוסי יפה נולד במושב חרות, לדב ואסתר שהיו מראשוני המתיישבים שם, אחיהם של אברהם יפה ("הקטן"), חנה יפה ושרה. בן דודו של אברהם יפה. למד בבית הספר החקלאי כדורי. הוא התגייס לצה"ל במסגרת הנח"ל, עבר קורס מ"כים. הוא התנדב לצנחנים והצטרף לפלוגה א' בגדוד 890 בפיקודו של מאיר הר-ציון, היא סיירת הצנחנים. בהמשך עבר קורס קציני חי"ר ועם סיומו שב לסיירת ושימש כמפקד מחלקה. יפה נפצע קשה בפעולת קלקיליה, ב-10 באוקטובר 1956. ב-1957 מונה למפקד סיירת הצנחנים.

במילואים המשיך למלא תפקידי פיקוד בצנחנים. עם הקמתה של חטיבה 55, חטיבת צנחני מילואים, בתחילת 1965, מונה למג"ד הראשון של גדוד 66. כמפקד הגדוד לחם במלחמת ששת הימים בקרב על ירושלים, בבית הספר לשוטרים, בגבעת התחמושת ובהר הצופים. במלחמת ההתשה לחם במוצבי התעלה, ובמלחמת יום הכיפורים בקרב העיר סואץ.

יפה גר במשך כל חייו במושב, ושילב פעילות ביטחונית-התיישבותית עם עבודה חינוכית-ציונית. במשך שנים רבות פעל במסגרת חטיבת בני המושבים, בתחילה כרכז מפעלים ולאחר מכן כמרכז החטיבה. בתחילת 1977 חזר לשירות קבע בצה"ל כסגן מפקד עוצבת חצי האש. הוא נהרג במהלך אימון ההקמה, כאשר עלה רכבו על מוקש ב-28 בפברואר 1977 באזור ניצנה שבנגב.

חיים אישים
----------

היה נשוי לרינה, ואב לארבעה ילדים. בנו יורם יפה הוא קצין במילואים בדרגת אל"ם, שימש מפקד גדס"ר נח"ל ומפקד מפקדת כוחות האוויר המיוחדים.

לזכרו
-----

במקום שבו נהרג מוצבת אנדרטה לזכרו. התנועה החדשה מקיימת מדי שנה בסוכות לזכרו את מפעל יוסי יפה, בו חניכי השכבה הבוגרת של התנועה פורצים שבילי סימון חדשים ופועלים בשטח לטיפוח הסביבה. המושב השיתופי יפית שבבקעת הירדן קרוי על שמו. מדי שנה מאז שנת מותו מקיימת  בני המושבים ובהמשך גם התנועה החדשה מפעל לזכרו במהלך חול המועד סוכות.

על שמו של יפה יש שביל סימון בפארק קרן קיימת לישראל ביר עסלוג', שסומן ונסלל בשנת 2005. בסוכות תשע"ח בשיתוף חבריו לגדוד 66, הקהילה החינוכית ניצנה, חניכי שכבת י"ב בתנועת בני המושבים, המועצה האזורית רמת הנגב, קק"ל וצה"ל יחנך שביל חדש "דרך יוסי יפה". הדרך הולכת מחמוקי ניצנה לעמודי פסל נתיב שלום. במסגרת זו יוצב סלע לזכרו ופרגולה, הצופה לסלע "יוסי יפה" שהוצב, על ידי חטיבת בני המושבים, במקום בו נהרג.

אנדרטה לזכרו של יוסי יפה במקום בו נהרג על כביש 10 בסמוך למסוף המטענים ניצנה על גבול ישראל-מצרים

קישורים חיצוניים
----------------

* יוסי יפה באתר "50 שנה למלחמת יום הכיפורים" של ארכיון צה"ל ומערכת הביטחון
* קורות החיים של יוסי יפה, באתר "יזכור" של משרד הביטחון.
* תמונות וקורות חייו של סגן-אלוף יוסי יֹפֶה ז"ל, באתר "הצנחנים - בעשור הראשון 1948 - 1958".
* גדוד 66.
* שבתי בנדט‏, האיש שלעולם לא אמר "אחריי" - אלא קם והוביל, באתר וואלה!‏, 5 במאי 2014.
* יוסי יפה (1935-1977), דף שער בספרייה הלאומית

הערות שוליים
------------

1. ↑  ילקוט הפרסומים 2633 (עמ' 1822), ‏10 ביוני 1980

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299834305171
* ISNI: 0000 0000 6846 4670
* VIAF: 97583829
* WorldCat: viaf-97583829

 |
מקומה של פרעתון בנחלת שבט מנשה במפת נחלות שבטי ישראל
**פִּרְעָתוֹן** הוא אתר מתקופת המקרא, בו נולד ונקבר השופט האחד-עשר עַבְדּוֹן בֶּן הִלֵּל הַפִּרְעָתוֹנִי (ספר שופטים, פרק י"ב, פסוקים י"ג–ט"ו), ובו נולד וכנראה גם נקבר אחד מגיבורי דוד, בניהו על פי ספר שמואל.

פרעתון זוהתה כבר במאה ה-14 על ידי רבי אשתורי הפרחי בספרו כפתור ופרח עם הכפר פרעתא, שאוכלס בידי מוסלמים בימיו, השוכן כ-10 ק"מ דרומית-מערבית לשכם ו-18 ק"מ מזרחית לקלקיליה.

באתר בוצע סקר ארכאולוגי ונחשפו בו שרידי מבנים קדומים ובורות עתיקים. על פי החרסים שנמצאו בסקר זה המקום היה מיושב בתקופה הישראלית, ומן התקופה הרומית ועד התקופה העות'מאנית. ממצאים אלו מחזקים את זיהוי המקום.

כמו כן, ליד הכפר שוכן מבנה קבר המזוהה עם קברו של עבדון ושל בניהו.

לדעת זאב ספראי לא ניתן לזהות בפרעתא את פרעתון, השוכנת לפי הכתוב ב"ארץ אפרים" (שופטים יב, טו), כיוון שהכפר נמצא מצפון לנחל קנה, ולפיכך מיקומו בנחלת שבט מנשה ולא בנחלת שבט אפרים. לדעתו יש לזהות את פרעתון עם הכפר הפלסטיני פרח'ה, השוכן 10 ק"מ ממערב ליישוב מעלה לבונה.

לדעת יהודה אליצור ניתן להסביר כי גם פרעתון הייתה מן הערים שהיו לשבט אפרים בתוך גבולות נחלת שבט מנשה, כפי שכתוב "ערים האלה לאפרים בתוך ערי מנשה" (ספר יהושע, פרק י"ז, פסוק ט'), "והערים המבדלות לבני אפרים בתוך נחלת בני מנשה כל הערים וחצריהן" (ספר יהושע, פרק ט"ז, פסוק ט').

הרב דוד הלל וינר טוען כי פרעתון היא כינוי לעיר המקראית גזר.

פרעתון ביהודה
-------------

במקורות הבתר-מקראיים נמנית **פרעתון שביהודה** עם הערים שביצר המצביא הסלאוקי בקכידס לאחר נפילתו של יהודה המכבי בשנת 160 לפנה"ס.

חוקרים רבים מזהים את המקום עם פרעתון המקראית ועם הכפר פרעתא, כמצוין לעיל. אולם, חוקרים אחרים שוללים את אפשרות הזיהוי של פרעתון שביהודה עם פרעתון המקראית, שמיקומה כאמור בארץ אפרים. מיכאל אבי יונה הציע לזהות את פרעתון שביהודה עם ח'ירבת עין פרה שבנחל פרת, וגרשון גליל זיהה את פרעתון שביהודה עם ח'ירבת אל פרעה, 4.5 ק"מ צפונית לאדוריים.

קישורים חיצוניים
----------------

* גרשון גליל, פרעתון, תמנתה ומערך ביצורי בקכידס
* דביר רביב, "ארץ\_תפוח".דביר\_רביב ארץ תפוח

הערות שוליים
------------

1. ↑  ספר שמואל ב', פרק כ"ג, פסוק ל'.
2. 1 2  ראו גרשון גליל, פרעתון, תמנתה ומערך ביצורי בקכידס
3. ↑  ראו יהודה אליצור, גבולות נחלת אפרים באתר דעת
4. ↑  ראו: דמויות בתנ"ך - עבדון בן הלל הפרעתוני, באתר yakko.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 5543152200833214400009
* WorldCat (עם VIAF): 5543152200833214400009

 |
**שלישיית המעפיל** הייתה להקת זמר עברי שהורכבה משלושה חברי קיבוץ המעפיל: עירית סנדנר, אהוד שחם ודן שרון. השלושה הופיעו יחדיו בין השנים 1965 ל-1990 והקליטו שלושה אלבומים.

היסטוריה
--------

ההרכב המקורי של השלישייה כלל את סנדנר, שחם וגדי אלון. השלושה נהגו לשיר ולהופיע בפני חברי הקיבוץ כתחביב. ב-1965 הקליטו השלושה תקליטון ראשון, בעיבודו של אריה לבנון, שכלל בין היתר גם שיר שכתבה בת הקיבוץ רונית אופיר. התקליטון לא זכה להצלחה. במקביל, הקליטה סנדנר תקליטון סולו, והשתתפה בהפקות שונות כזמרת עצמאית.

ב-1970 השתתפה השלישייה בפסטיבל הזמר והפזמון, בו ביצעה את השיר "שמלת כלולות", שאף שלא זכה בפסטיבל, זכה להצלחה בעקבותיו. כן השתתפו באותה שנה בפסטיבל הזמר החסידי עם השיר "ולירושלים עירך". ב-1971 וב-1974 נטלו חלק במופע "ניחוחי חציר", שכלל יצירות של בני ההתיישבות העובדת. ב-1971 ביצעו את השיר "ונזכה ונחיה" וב-1974 את השירים "בין אדם לאדם" שכתב והלחין שייקה פייקוב ו"ליל גליל".

בשנת 1975 יצא האלבום הראשון של השלישייה באורך מלא, "אהבת ערב", שכלל הן שירים חדשים כ"אהבת ערב" ו"אניטה" הן גרסאות כיסוי לשירים כ"אלעד ירד אל הירדן" שכתב והלחין אברהם זיגמן ו"חופים". 

בשנת 1978 הקליטה את אלבומה השני "שירים לאורך הדרך", שאף הוא שילב בין שירים חדשים, בהם "כשאומרים לי שמש" (שכתבה רחל שפירא והלחין מוני אמריליו), "היה הייתה עלמה", "מותו של הקיץ" ועוד, וגרסאות כיסוי ("לפנות ערב", "שלג על עירי" ואחרים). 

אופי דומה נשא האלבום השלישי, "הלילה הוא שירים" (1984), שכלל חידושים ל"הכניסיני תחת כנפך" ו"בית הערבה" לצד שירים חדשים כ"מזמור לדוד" ו"הנך יפה רעייתי". 

ב-1990 התפרק ההרכב, וב-1998 יצא אלבום אוסף ממיטב שיריו, "שלישיית המעפיל - המבחר".

קישורים חיצוניים
----------------

* שלישיית המעפיל, באתר MusicBrainz (באנגלית)
* שלישיית המעפיל, דף שער בספרייה הלאומית
* שלישיית המעפיל, באתר MOOMA (בארכיון האינטרנט)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302868705171
* MusicBrainz: 2c5b589e-bfe2-4cae-be22-5450421185d4
* VIAF: 152978646
* WorldCat: viaf-152978646

 |
**תריסנית כחולה** (שם מדעי: *Dipturus batis*) הוא מין של דג סחוס ממשפחת התריסניתיים שבסדרת התריסנאים החי במי האוקיינוס האטלנטי והים התיכון במים ממוזגים.

מאפיינים
--------

התריסנית הכחולה היא הגדולה בבני משפחתה וסדרתה והיא מגיעה ל"מוטת כנפיים" של 2.85 מטר, אורך של 2 מטר ולמשקל של 113 ק"ג. היא בעלת סנפירי חזה גדולים וצבעם אפור-זית עד חום כהה. החוטם של התריסנית גדול ומחודד וצורתה דמוית-עפיפון. החלק התחתון בהיר ואפור-כחול. הזנב דק ומחודד ועליו שורת קוצים המשמשים להגנה.

התריסנית שוחה סמוך לקרקעית הים בעומק 100–200 מטר אך לעיתים תעמיק עד 1 ק"מ או תגיע למים רדודים ואף לחופים. היא מחפשת על חולות הקרקעית טרף, הכולל סרטנים, דגים קטנים, רכיכות שונות ותולעים רב זיפיות. ככל שהפרט גדול יותר הוא ניזון מטרף גדול יותר והוא גם אוכל יותר ופעיל יותר.

בנוסף לטרף קרקעית חלק מהתריסניות צדות דגים מתקהלים כמו סרדינים הנמלטים מטורפים כמו דגים או עופות ים ובורחים לעבר הקרקעית.

תריסנית זו מצויה בסכנת הכחדה חמורה בטבע.

קישורים חיצוניים
----------------

ויקישיתוף מדיה וקבצים בנושא **תריסנית כחולה** בוויקישיתוף
* תריסנית כחולה, באתר ITIS (באנגלית)
* תריסנית כחולה, באתר NCBI (באנגלית)
* תריסנית כחולה, באתר Animal Diversity Web (באנגלית)
* תריסנית כחולה, בבסיס הנתונים ARKive (באנגלית)
* תריסנית כחולה, באתר FishBase (באנגלית)
* תריסנית כחולה, באתר GBIF (באנגלית)

הערות שוליים
------------

1. ↑  תריסנית כחולה באתר הרשימה האדומה של IUCN
פירוש נוסף ערך זה עוסק בשחקן ובדרן ישראלי. אם התכוונתם לכדורגלן מכבי יפו, ראו שלמה גולדברג (כדורגלן).
שלמה (ג'ינג'י) גולדברג
**שלמה (ג'ינג'י) גולדברג** (נולד ב-16 בספטמבר 1956) הוא שחקן, בדרן, כותב, מגיש וסטנדאפיסט ישראלי.

ביוגרפיה
--------

גולדברג נולד בפולין לגולדה ופייבל גולדברג ועלה לישראל עם משפחתו כשהיה בן חודשיים. גדל ביפו, ולמד תיאטרון בבית הספר לאמנויות רננים בתל אביב. יש לו אח תאום.

החל את דרכו המקצועית בעולם הבידור ב"התיאטרון מארץ עוץ" כשהשתתף בהצגות הילדים "היידי בת ההרים" בשנת 1968 ו"חנהל'ה ושמלת השבת" בשנת 1971.

שירת בצה"ל בלהקת פיקוד המרכז בין השנים 1974–1977. לאחר סיום שירותו הצבאי, הופיע במשך שלוש שנים בהופעת יחיד ביחידות צה״ל השונות ברחבי ישראל מטעם הוועד למען החייל, ובהופעות סטנד-אפ בכל רחבי הארץ.

גולדברג מרצה בפני קבוצות, חברות, ארגונים ומוסדות על שימוש בהומור ככלי להתמודדות עם קשיים, מתחים וקונפליקטים בחיי העבודה ובחיי היומיום.

גולדברג רווק ומתגורר בתל אביב.

קריירה מקצועית
--------------

### בתיאטרון

בשנת 1978 החל להופיע בהצגות ילדים במסגרת טדי הפקות. ב-1985 החל לשחק בתיאטרון חיפה במספר הצגות, בהן "העוזר", "הלם קרב" ו"מהומה רבה על לא דבר". בשנת 1990 השתתף במשך שנה בפרויקט התיאטרון של נולה צ'לטון.

### בטלוויזיה

בשנת 1975 השתתף בסדרת הילדים "גם אנחנו שופטים", במסגרת הטלוויזיה החינוכית. בשנות ה-80 וה-90 התארח כאמן סטנד-אפ בתוכניות בידור רבות, בהן "סופשבוע", "רשות הבידור" ומאוחר יותר "הראשון בבידור". כמו כן שיחק במספר סדרות טלוויזיה בתפקידי משנה: "פאפא", "הופה היי" ו"דני הוליווד".

### ברדיו

בשנות ה-80 היה חלק מצוות המשתתפים בתוכניות הרדיו "משיכת יתר". בנוסף הגיש פינה קבועה בתוכניות "לילה חי" ו"עשר קטנות".

### בקולנוע

גולדברג שיחק בסרטים הישראלים "דיזנגוף 99" (1979), "האיש שבא לקחת" (1981), "נורית 2" (1983), "ספר נשים" (1984), "חסמבה ושודדי הסוסים" (1985), "תלווה לי את אשתך" (1989), "אחד באפריל" (1989) ו"תסתכל לי בעיניים" (1999).

קישורים חיצוניים
----------------

* אתר האינטרנט הרשמי של שלמה גולדברג
* שלמה גולדברג, ברשת החברתית פייסבוק
* שלמה גולדברג, במיזם "אישים" לתיעוד היצירה הישראלית
* אתר למנויים בלבד שי פוגלמן, שלמה ג'ינג'י גולדברג, באתר הארץ, 23 בנובמבר 2017
**Lie Lie Lie** הוא שיר של הזמר האמריקאי ג'ושוע באסט. הוא יצא לאור ב-14 בינואר 2021 על ידי וורנר רקורדס, כסינגל הראשון מתוך המיני-אלבום הראשון שלו. באסט כתב את השיר, בהפקתו של Afterhrs. הווידאו הקליפ עבור השיר יצא לאור ביוטיוב ב-15 בינואר. נכון למאי 2021 צבר השיר מעל ל-18 מיליון השמעות בפלטפורמת הספוטיפיי.

רקע והפצה
---------

באסט מככב בסדרת המוקומנטריה של דיסני+ החל משנת 2019, היי סקול מיוזיקל: המחזמר: הסדרה. הוא שיתף קליפ משיר בשם "I Know" באינסטגרם יום לפני צאתו. הוא כתב עם אוליביה רודריגו את השיר "Just for a Moment" לפסקול הסדרה. הסדרה חודשה לעונה שנייה בשנת 2021. באסט חתם על חוזה הקלטות בחברת וורנר רקורדס, והוציא את הסינגלים "Common Sense" ו-"Everyone Else" בשנת 2020.

ב-4 בינואר 2021 הודיע באסט כי "I Know" (שכיום נקרא "Lie Lie Lie") ייצא לאור כעבור 10 ימים. הוא יצא לאור בחנויות המוזיקה הדיגיטליות ופלטפורמות הסטרימינג ב-14 בינואר, ויום למחר יצא הקליפ שלו. הוא הסינגל הראשון מהמיני אלבום הראשון של באסט, Joshua Bassett.

הרכב השיר
---------

> 
> כתבתי את "Lie, Lie, Lie" אחרי שגיליתי שמישהו שהיה קרוב אלי סיפר שקרים עלי מאחורי הגב שלי הרבה זמן. זה תמיד מבאס לשמוע שמישהו שחשבת שאתה יכול לבטוח בו יכול לזרוק אותך לכלבים כשזה משרת אותו. זה קורה לכולנו, ואני חושב שכל מה שאפשר לעשות הוא לחפש אנשים שמרימים אותך מאשר מורידים אותך.
> 
> 
> 
> 
> המקור באנגלית
> I wrote 'Lie, Lie, Lie' after I found out someone close to me had been lying about me behind my back for a long time. It always sucks to hear that someone you thought you could trust would throw you under the bus when it benefits them. It happens to all of us, and I think all you can do is seek out people that build you up rather than tear you down.
> — באסט על המשמעות מאחורי "Lie Lie Lie". *בילבורד*
> 

השיר הוא שיר פופ רוק. מבחינה לירית השיר מתאר מערכת יחסים של באסט בה הוא מתעמת עם חבר אשר הפיץ שקרים לגביו.

וידאו קליפ
----------

הקליפ של "Lie Lie Lie" יצא לאור ב-15 בינואר 2021. מגזין סבנטין הצביע על כמה קווי דמיון בין הקליפ של באסט לקליפ "Drivers License" של אוליביה רודריגו, המשחקת לצידו בסדרת היי סקול מיוזיקל: המחזמר: הסדרה.

מיקומי שיא
----------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא |
|  אירלנד | מצעד הסינגלים האירי | 44 |
|  ארצות הברית | בילבורד הוט 100 | - |
| מצעד השירים מתחת להוט 100 | 25 |
|  בריטניה | מצעד הסינגלים הבריטי | 98 |

קישורים חיצוניים
----------------

* סרטון השיר "Lie Lie Lie" באתר יוטיוב

הערות שוליים
------------

1. ↑  Sanchez, Gabrielle (15 בינואר 2021). "Who's Been Lie Lie Lying? An Investigation Into Joshua Bassett's New Song". Vulture. נבדק ב-16 בינואר 2021. `{{cite web}}`:  (עזרה)
2. ↑  Aniftos, Rania (14 בינואר 2021). "Joshua Bassett Brushes Off a Shady Friend in 'Lie Lie Lie'". *בילבורד*. נבדק ב-16 בינואר 2021. `{{cite web}}`:  (עזרה)
3. ↑  Fuentes, Tamara (15 בינואר 2021). "Fans Can't Get Over the Similarities in Joshua Bassett and Olivia Rodrigo's Music Videos". *Seventeen*. נבדק ב-16 בינואר 2021. `{{cite web}}`:  (עזרה)
4. ↑  Jackson, Dory (14 בינואר 2021). "Joshua Bassett Drops New Song 'Lie, Lie, Lie' After Rumored Olivia Rodrigo Drama". *Us Weekly*. נבדק ב-16 בינואר 2021. `{{cite web}}`:  (עזרה)
**סטיוארט בינגהאם** (באנגלית: **Stuart Bingham**; נולד ב-21 במאי 1976) הוא שחקן סנוקר מקצועני אנגלי. אלוף העולם בסנוקר לשנת 2015 ואלוף טורניר המאסטרס לשנת 2020. בשיאו דורג במקום השני בעולם בדירוג שחקני הסנוקר העולמי. נכון למרץ 2024, מדורג במקום ה-27 בעולם.

ביוגרפיה והישגים
----------------

בינגהאם החל את הקריירה המקצוענית שלו בשנת 1998 כשהיה בן 22. בתחילת דרכו לא נחל הצלחות רבות, והצליח לזכות בתחרויות שוליות בלבד. הצלחתו הגדולה הגיעה לאחר זמן רב, בשלב מאוחר בקריירה, כאשר בשנת 2011, בגיל 35 זכה בטורניר גולדפילדס הפתוח של אוסטרליה (Australian Goldfields Open), שם ניצח את מארק ויליאמס בגמר מותח בתוצאה 8–9. הייתה זו הפעם הראשונה בה הגיע לגמר של טורניר דירוג, וגם הפעם הראשונה בה זכה בטורניר דירוג.

בשנת 2014 קטף את תואר הדירוג השני שלו, כשזכה בטורניר המאסטרס של שאנגחאי, שם ניצח בגמר את מארק אלן בתוצאה 3–10.

בשנת 2015, בניגוד לכל התחזיות והסיכויים בסוכנויות ההימורים, זכה באליפות העולם כשבדרך הצליח לעבור שחקנים חזקים ובכירים: בשמינית הגמר ניצח את גריים דוט, ברבע הגמר ניצח את רוני או'סאליבן, ובחצי הגמר ניצח את ג'אד טראמפ. בגמר פגש את שון מרפי וניצח בתוצאה 15–18. בעקבות זכייתו באליפות העולם, טיפס בינגהאם למקום השני בדירוג העולמי, שם שהה במשך 22 חודשים.

בשנת 2020 הגיע לגמר טורניר המאסטרס שם ניצח את אלי קרטר בתוצאה 8–10. בכך הפך לשחקן המבוגר ביותר שזכה בטורניר באותה עת, ובמקביל גם רשם זכייה שנייה בטורניר של הכתר המשולש.

עד כה זכה בינגהאם בשישה תוארי דירוג, ארבעה תוארי דירוג מינוריים, ובשמונה תארים ללא דירוג. בינגהאם השלים תשעה רצפים מקסימליים רשמיים של 147 נקודות, ומדורג רביעי בכל הזמנים בקטגוריה זו - לאחר רוני או'סאליבן (15), ג'ון היגינס (12) וסטיבן הנדרי (11). כמו כן, השלים 577 רצפים רשמיים של מאה נקודות ומעלה.

בשנת 2018 התגלה כי בינגהאם עבר על חוקי איגוד הסנוקר העולמי לפיהם חל איסור מוחלט על שחקני סנוקר פעילים להמר על משחקי סנוקר. בעקבות התקרית, נקנס בינגהאם ב-20,000 פאונד והושהה מתחרויות למשך חצי שנה. חלק מההימורים כללו משחקים בהם נטל חלק, אך לא נמצאו הוכחות להטיית משחקים.

רווחיו של בינגהאם מענף הסנוקר עומדים על מעל 3.5 מיליון פאונד.

סגנון משחק
----------

בינגהאם בעל יכולת מרשימה בבניית רצפים גבוהים והוא מדורג במקום ה-11 בכל הזמנים במספר הרצפים מעל 100 נקודות.

בעבר, היה נחשב לשחקן אפור בעל משחק עצור ונטול יצירתיות, אך כשהחל לזכות בטורנירים משמעותיים, השתפר משחקו פלאים ואף על פי שאינו מציג משחק וירטואוזי וסוחף כמו או'סאליבן וטראמפ, הוא הפך לשם מרתיע בהתמודדויות הודות לאופיו העקשני והתחרותי. הוא שחקן מאוזן בעל סגנון רציף וזורם המחשב היטב את מהלכיו ומסתמך על משחק סולידי וממושמע.

חיים אישיים
-----------

בעברו, היה שחקן גולף חובבן אשר לקח חלק במספר טורנירים. לבסוף החליט לוותר על הגולף כמעט לחלוטין ולהתמקד בקריירת הסנוקר.

נשוי ואב לשלושה.

קישורים חיצוניים
----------------

ויקישיתוף מדיה וקבצים בנושא **סטיוארט בינגהאם** בוויקישיתוף
* 

* אתר האינטרנט הרשמי של סטיוארט בינגהאם (באנגלית)
* סטיוארט בינגהאם, ברשת החברתית אקס (טוויטר)
* סטיוארט בינגהאם, באתר ה-WST

הערות שוליים
------------

1. ↑  מקל הקסמים: סיפור האגדה של סטיוארט בינגהאם, באתר ערוץ הספורט, 6 במאי 2015
2. ↑  , סטיוארט בינגהאם זכה במאסטרס, באתר Ynet, ‏20.1.2020
3. ↑  100+ Centuries
**אסתר פרחיר** (בהולנדית: **Esther Vergeer**; נולדה ב-18 ביולי 1981) היא טניסאית עבר הולנדית נכה שהתחרתה בטניס בכיסאות גלגלים. היא מחזיקה ב-39 תוארי גראנד סלאם, זכתה 22 פעמים בטורניר המאסטרס לנכים, בשבע מדליות זהב פאראלימפיות ומדורגת במקום הראשון בעולם בטניס בכיסאות גלגלים מאז שנת 1999. מאז חודש ינואר 2003 שומרת פרחיר על רצף ניצחונות של 470 משחקים במשחקי היחידים, ונחשבת על ידי רבים לאחת הספורטאיות המקצועניות הדומיננטיות בעולם. בפברואר 2013 פרשה מטניס תחרותי.

קריירה
------

פרחיר איבדה את השליטה ברגליה לאחר ניתוח שעברה כשהייתה בת 8. היא החלה לשחק טניס כשהייתה בת 12, ובמקביל שיחקה כדורסל נכים, ואף הייתה לחלק מנבחרת הולנד בכדורסל נכים שזכתה באליפות אירופה בכדורסל בשנת 1997 בטרם החליטה להתמקד בטניס בלבד.

בשנת 1998 העפילה פרחיר לראשונה למקום הראשון בדירוג העולמי לזוגות, ובשנת 1999 דורגה במקום הראשון בעולם ליחידים לראשונה. במשחקי היחידים לאורך הקריירה הפסידה פרחיר 25 משחקים בלבד, מול 666 ניצחונות שרשמה, ובמשחקי הזוגות מחזיקה במאזן של 428 ניצחונות מול 32 הפסדים. במשחקים הפאראלימפיים זכתה בשלוש מדליות זהב במשחקי היחידים, ובשתי מדליות זהב, ומדליית כסף אחת במשחקי הזוגות.

תארים והישגים
-------------

אליפות צרפת הפתוחה
**יחידים** (5): 2007, 2008, 2009, 2010, 2011
**זוגות** (4): 2007, 2008, 2009, 2011
אליפות אוסטרליה הפתוחה
**יחידים** (12): 2002, 2003, 2004, 2006, 2007, 2008, 2009, 2011, 2012
**זוגות** (7): 2004, 2006, 2007, 2008, 2009, 2011, 2012
אליפות ארצות הברית הפתוחה
**יחידים** (6): 2005, 2006, 2007, 2009, 2010, 2011
**זוגות** (6): 2005, 2006, 2007, 2009, 2010, 2011
אליפות וימבלדון
**זוגות** (3): 2009, 2010, 2011

קישורים חיצוניים
----------------

ויקישיתוף מדיה וקבצים בנושא **אסתר פרחיר** בוויקישיתוף
* 

* אתר האינטרנט הרשמי של אסתר פרחיר (באנגלית ובהולנדית)
* אסתר פרחיר, ברשת החברתית אקס (טוויטר)

* אסתר פרחיר, ברשת החברתית אינסטגרם

* אסתר פרחיר, באתר ה-ITF

* אסתר פרחיר, באתר היכל התהילה של הטניס
* כתבה ב-CNN אודות פרחיר לכבוד הניצחון ה-401 ברציפות
* Famous Paralympians באתר הרשמי של המשחקים הפאראלימפיים לונדון (2012)
* אורן יוסיפוביץ‏, מכת הרבה: אלופת הטניס שלא הפסידה במשך עשור שלם, באתר וואלה!‏, 25 במרץ 2013

הערות שוליים
------------

1. ↑  Esther Vergeer is the World's Most Dominant Athlete
2. ↑  A Champ Has Rivals, but No Equals באתר הניו יורק טיימס
3. ↑  Esther Vergeer; gold medal winner

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 2338 5230
* LCCN: no2020026959
* NTA: 355058804
* VIAF: 305858406
* WorldCat: viaf-305858406

 |
**גרהם הרמן** (באנגלית **Graham Harman**; נולד ב-9 במאי 1968) הוא פרופסור באוניברסיטה האמריקאית בקהיר, מצרים. הוא פילוסוף העוסק במטפיזיקה עכשווית, ומנסה לשנות את תוצאותיו של המפנה הלשוני בפילוסופיה המערבית. הוא מכנה את רעיונותיו **"אונטולוגיה מוכוונת אובייקטים"** ((אנ'); object-oriented ontology, OOO). זרם רחב יותר של פילוסופים, הריאליזם הספקולטיבי, כולל את הרמן ואת הפילוסופים יאן המילטון גראנט, קוונטין מייסו וריי ברסיי.

ביוגרפיה
--------

נולד באיווה-סיטי, וגדל במאונט-ורנון, איווה. הוא למד בסנט-ג'ון קולג' באנאפוליס שבמרילנד, שם קיבל את תואר הבוגר. לאחר מכן המשיך את לימודי הפילוסופיה אצל אלפונסו לינגיס באוניברסיטת המדינה של פנסילבניה, וסיים את תואר המוסמך ב-1991. סיים את הדוקטורט באוניברסיטת דה-פול ב-1999. ניהל טור הספורט בעיתון מקוון תוך כדי כתיבת הדוקטורט, ולדעתו סגנונו בכתיבה הפילוסופית ופוריותה השתפרו בעקבות כך. מאז 2000, הוא חבר במחלקה לפילוסופיה באוניברסיטה האמריקאית בקהיר.

מחשבה
-----

מתוך פרשנות ל"ניתוח שימושי" (tool-analysis) של היידגר ב"הוויה וזמן", הרמן מתחיל לפתח את מה שהוא קורא לה "אונטולוגיה מוכוונת אובייקטים" (אנ'). מתוך שהוא מגדיר את הניתוח השימושי כשאלה מכריעה בשביל הפילוסופיה של המאה ה-20, הרמן מוצא בהיידגר את שורשיה של המטאפיזיקה של הדברים, המוצאת תיאור והצדקה לקיומם האוטונומי של הדברים. אך גם בהיותו עובד בתוך גבולות הפנומנולוגיה, הוא מוצא כי ההיסטוריה הנרחבת שלה איננה מספקת, מכיוון שהיא מכפיפה את החיים העצמאיים של הדברים למגע האנושי איתם. בניגוד למסורת הקנטיאנית, הגישה מוכוונת-הדברים שלו רואה את החיים האמיתיים המוזנחים של האובייקטים כאדמה פורייה למטאפיזיקה שתקום לתחיה. מתוך הבלטה של המושגים כמו סובסטנציה והסיבה המזדמנת, הוא מצהיר על אוטונומיה מוחלטת של הדברים מדברים אחרים, ומנסה לרמוז לחייהם המחתרתיים האפלים ולהסתיר את תנועותיהם על ידי פעולה מטאפורית.

קישורים חיצוניים
----------------

ויקישיתוף מדיה וקבצים בנושא **גרהם הרמן** בוויקישיתוף
* גרהם הרמן, ברשת החברתית אקס (טוויטר)
* גרהם הרמן, הבלוג הרשמי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007436396905171
* BnF: cb14478433v (data)
* CiNii: DA17197205
* GND: 1014948061
* ISNI: 0000 0001 2121 8007
* LCCN: n2002104114
* NKC: jo2016904942
* NLA: 49116609
* NLP: a0000002654338
* NTA: 237553880
* SUDOC: 079121691
* Trove: 1488588
* VIAF: 14998984
* WorldCat: lccn-n2002104114

 |
**ורסואה** (צרפתית: Versoix) היא עיר בקנטון ז'נבה שבשווייץ, מצפון לעיר ז'נבה, על גדות אגם ז'נבה.

גאוגרפיה
--------

שטח העיר הוא 10.51 קמ"ר, מתוכם 32.2% הם שטחים בנויים או לתשתיות, 29% שטחים חקלאיים, 37.9% יערות ו-0.9% שטח לא בשימוש. העיר נמצאת על גדות אגם ז'נבה, בגבולו הצפוני של קנטון ז'נבה, צמוד לקנטון וו. בשטח העיר עובר ונשפך לאגם נהר קטן ששמו כשם העיר, ומקורו בהרי היורה. יערות מכסים אחוז ניכר משטח העיר, והם מקושרים ליערות הגדולים של רכס הרי היורה וקנטון וו, זאת כתוצאה של מדיניות טיפוח ושימור ארוכת שנים.

### תחבורה

בשטח העיר עוברת אוטוסטראדה המקשרת את העיר לז'נבה מדרום ולקנטון וו ולוזאן מצפון. בעיר שתי תחנות רכבת המחברות אותה למערכת הרכבות השווייצרית ומשרתות אותה לכיוונים הנ"ל, ובנוסף שני קווי אוטובוס מקשרים את העיר לז'נבה. על גדות האגם נמצאים כמה נמלים ומעגנים, וקווי שיט של "החברה להפלגה על אגם ז'נבה" מקשרים את העיר לערי החוף החשובות בשווייץ ובצרפת.

היסטוריה
--------

העיר הוקמה לראשונה בשנת 1257. העיר החליפה ידיים מספר פעמים והיוותה מוקד לסכסוכים בין שליטים מקומיים שונים. 

בתחילת המאה ה-18 נערכות תוכניות לבניית העיר החדשה, מצפון לקיימת, כדי להציב אלטרנטיבה צרפתית שתתחרה בז'נבה. לקראת סוף המאה, לאחר סחבת ארוכה ומותם של היוזמים, ננטשות התוכניות והבניה נפסקת. בשנת 1815, עם קריסת שלטונו של נפוליאון באזור, ובמסגרת ההצטרפות של ז'נבה לקונפדרציה ההלווטית - שווייץ, סופחה העיר יחד עם חמש ערים סמוכות לרפובליקת ז'נבה. סיפוח זה נבע מדרישת שווייץ לגבול משותף של קנטון ז'נבה עם קנטון וו הסמוך.

העיר הישנה במבט מהאגם
קו החוף
החל מאמצע המאה ה-20 חוותה העיר התפתחות מואצת - העיר החדשה המתוכננת, כולל הנמל, נבנתה מצפון לעיר הישנה, תוך שילוב עקרונות התכנון המודרניסטי עם התוכנית מן המאה ה-18. מספר תושבי העיר עלה בחדות ובשנת 2000 עבר את ה-10,000.

דמוגרפיה
--------

בעיר גרים, נכון ל-2015, 13,439 תושבים, בצפיפות של 1,279 לקמ"ר. להלן גרף המתאר את התפתחות האוכלוסייה:

תרבות ואירועים
--------------

תזמורת העיר, הכוללת כ-40 נגנים, מקיימת בעיר גם בית ספר למוזיקה, בהנהגת מוזיקאים מקצועיים.

מדי שנה מארגנת העירייה פסטיבל בירה בעזרתו נאסף כסף שמועבר לתמיכה בתרבות ובטובת הילד. בעיר שוכנים מאז המאה ה-19 שני יצרני שוקולד, ומאז 2005 מתקיים כל שנה פסטיבל שוקולד, המאגד יצרני שוקולד קטנים מכל האזור לתצוגת פסלי שוקולד.

קישורים חיצוניים
----------------

ויקישיתוף מדיה וקבצים בנושא **ורסואה** בוויקישיתוף
* 

* אתר האינטרנט הרשמי של ורסואה
* אתר חברת השוקולד פברז'ה, השוכנת בעיר

|  |  |
| --- | --- |
| בקרת זהויות עריכת הנתון בוויקינתונים | 
* GND: 4696994-9
* HDS: 002926
* VIAF: 246297067
* WorldCat: viaf-246297067

 |
פירוש נוסף ערך זה עוסק בתת־אלוף שעמד בראש האגודה למען החייל. אם התכוונתם לראש להק ציוד לשעבר שהורשע בגנבה, ראו רמי דותן.

**רמי דותן** (11 בנובמבר 1935 – 2 במרץ 2024) היה קצין צה"ל בדרגת תת-אלוף, ששירת כקצין תחזוקה ראשי וכיו"ר האגודה למען החייל.

ביוגרפיה
--------

נולד בשם רחמים דבוש לדוד (גאלו) וניצריה דבוש בטריפולי שבלוב, במשפחה מסורתית-ציונית בת ארבעה ילדים. אביו היה סנדלר. למד בבית ספר איטלקי ואחר הצהריים בבית ספר עברי (לימודי עברית ותנ"ך). היה פעיל בהצופים. דודו נהרג באחת ההפצצות על העיר. אחיו הגדול הגיע כבר ב-1947 לארץ ישראל.
עלה לבדו בשנת 1949 עם 100 בני נוער באניה תאודור הרצל במסגרת עליית הנוער. הגיע לקריית שמואל.
בשנת 1951 עלו הוריו והוא נאלץ להתחיל לעבוד בקטיף כדי לפרנס את המשפחה. בהמשך עבד בפרדס כנגר אריזות עד לגיוסו לצה"ל בספטמבר 1953.

שירת בגבעתי (חטיבה 5) וזכה להוקרה כחניך מצטיין פלוגתי. ושימש בהמשך כנגד אפסנאות ומפקד ימ"ח. בעקבות מות אמו ב-1956 החליט לחתום קבע.
הוצב בגדוד 52 (שריון) כקצין אפסנאות. לאחר מכן שירת כמ"פ מפקדה של גדוד 52. בשנת 1962 עבר לחטיבה 7 והשתתף במלחמת ששת הימים כמ"פ מפקדה של גדוד 9, "עשת", בחטיבה 7. בשנים 1968 עד 1969 שירת כמפקד התחזוקה של חטיבה 7.

ב-1969 מונה לעוזר קצין התחזוקה של עוצבת געש בפיקוד הצפון.
ב-1971 שימש קצין האפסנאות של חטיבה 188, במסגרת זו זכה לשבחים מאלוף הפיקוד, מרדכי גור, על הסיוע שהגיש להעברת כלים משורינים במסגרת מבצעי קלחת.
ב-1973 מונה לקצין התחזוקה של אוגדה 36 (תחת פיקודו של רפאל איתן).
במסגרת זו היה אחראי על המערך הלוגיסטי של כוחות צה"ל ברמת הגולן במהלך מלחמת יום הכיפורים. ארגן שיירת אספקה (תחמושת, דלק, מזון ושתייה) לכוחות השריון בכל ערב ממחנה מנסורה לצומת וסט במרכז רמת הגולן. בנוסף, דאג להובלת תחמושת בכמות מספקת עבור הטנקים בחזית הרמה.

בשנים 1975–1976 היה קצין התחזוקה במפקדת קצין חי"ר וצנחנים ראשי, בין השאר במהלך מבצע אנטבה. בשנים 1976–1980 היה קצין תחזוקה של פיקוד צפון.

באוגוסט 1980 התמנה לקצין תחזוקה ראשי (קתח"ר), תפקיד בו שימש עד 1984. במהלך כהונתו היה אחראי על האספקה במלחמת לבנון הראשונה ולאחר המלחמה עסק בהפקת לקחים ממנה, שלדבריו הדליקה נורה אדומה לגבי המערך הלוגיסטי.

לאחר שסיים כהונתו כקצין תחזוקה ראשי שימש נספח צבאי בדרום אמריקה.

עם פרישתו מצה"ל התמנה ליו"ר האגודה למען החייל תפקיד בו שימש מ-1990 ועד לשנת 2003.
משנת 1980 התגורר בחיפה.
בשנת 1989 התמודד על ראשות העיר חיפה מול אריה גוראל במסגרת רשימת הליכוד והגיע שני עם 38% מן הקולות. רשימת הליכוד בראשותו זכתה ב-8 מושבים במועצת העיר מתוך 27.
היה חבר מועצת העיר חיפה במשך 25 שנים, בהן מילא שורה ארוכה של תפקידים: יו"ר איגוד ערים לכיבוי אש, יו"ר החברה הממשלתית-עירונית "שקמונה", יו"ר ועדת הכספים ויו"ר תאגיד המים העירוני "מי כרמל".
ב-2008 נבחר דותן בפריימריס של מפלגת קדימה בחיפה ושוריין ברשימתו של יונה יהב למועצת העיר.
זכה לתואר יקיר העיר חיפה לשנים 2019/2020.

דותן נפטר ב-2 במרץ 2024.

קישורים חיצוניים
----------------

* תת אלוף רמי דותן סיפור חיים
* רמי דותן, באתר חיל הלוגיסטיקה

הערות שוליים
------------

1. ↑  אל"מ רמי דותן - מ"מ קצין תחזוקה בצה"ל, מעריב, 27 באוגוסט 1980
2. ↑  טלי זלינגר, מזל"טים יכוונו שיירות האספקה במלחמה, מעריב, 25 ביולי 1983
3. ↑  ברוך דיין האמת: הלך לעולמו רמי דותן, יו"ר "האגודה למען החייל", באתר "סרוגים", 2 במרץ 2024
4. ↑   רמי דותן - טקס יקיר העיר חיפה לשנת 2019/2020, סרטון בערוץ "עיריית חיפה - הערוץ הרשמי", באתר יוטיוב (אורך: 01:28)
**פליקס סלטקין** (אנגלית: **Felix Slatkin**;‏ 22 בדצמבר 1915 - 8 בפברואר 1963) היה כנר ומנצח אמריקאי.

חייו
----

סלטקין נולד בסנט לואיס, מיזורי והחל ללמוד נגינה בכינור בגיל תשע, אצל איזדור גרוסמן. הוא החל לעבוד באופן מקצועי בגיל עשר וזכה במלגה למכון קרטיס למוזיקה בפילדלפיה, שם למד כינור אצל אפרם צימבליסט וניצוח אצל פריץ ריינר.

בגיל 17 הצטרף לתזמורת סנט לואיס והקים תזמורת קאמרית של נגנים צעירים. בשנת 1935 זכה בתחרות, שכללה הופעת סולו עם התזמורת הסימפונית של אגן הוליווד וחוסה איטורבי. בערך בתקופה זו פגש את הצ'לנית אלינור אלר, ובהמשך נשא אותה לאישה. בשנות מלחמת העולם השנייה שירת את ארצו כנגן בבסיס חיל האוויר "סנטה אנה" וכמנצח תזמורת הפיקוד הטקטי של חיל האוויר, ארגון שגייס יותר מ-100 מיליון דולר באגרות מלחמה.

סלטקין השתקע בלוס אנג'לס וקיבל את משרת הכנר הראשי באולפני פוקס המאה העשרים, שם ביצע אין-ספור תפקידי סולו לכינור בסרטי קולנוע כמו "מה יפית עמק נוי" ו"איך להתחתן עם מיליונר". בשנת 1939 ייסד את רביעיית הוליווד ידועת השם, שהוציאה 21 אלבומים בחברת קפיטול רקורדס ויצאה למסעות הופעות בארצות הברית, אירופה, אוסטרליה וניו זילנד, ובכלל זה הופעה מיוחדת בפסטיבל אדינבורו בשנת 1957. בשנת 1958 זכתה הרביעייה בפרס גראמי על ביצוע מצטיין של רביעיות המיתרים המאוחרות של בטהובן.

קריירת הניצוח שלו כללה את ייסוד "תזמורת אמנויות הקונצרט" והופעות עם תזמורת אגן הוליווד. הוא היה הכנר הראשי והמנצח הנבחר של פרנק סינטרה בהקלטות לחברת קפיטול בשנות ה-50'. בסך הכול הקליט יותר מ-25 הקלטות עם תזמורות אלה, גם הן בחברת קפיטול, ביניהן הקלטה של "עליצות פריזאית" מאת אופנבך, שזיכתה אותו בפרס גראמי לשנת 1958. 

פליקס סלטקין מת מהתקף לב בגיל 48.

בנו של פליקס, ליאונרד סלטקין, הוא מנצח התזמורת הסימפונית הלאומית ובנו השני, פרדריק זלוטקין (הוא משתמש בצורה הרוסית המקורית של שם המשפחה) הוא צ'לן ראשי בבלט ניו יורק והצ'לן של רביעיית הפסנתר הלירית.

קישורים חיצוניים
----------------

* פליקס סלטקין, באתר AllMusic (באנגלית)
* פליקס סלטקין, באתר MusicBrainz (באנגלית)
* פליקס סלטקין, באתר Discogs (באנגלית)
* פליקס סלטקין, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007319429005171
* BNE: XX1435311
* BnF: cb139335910 (data)
* GND: 134523903
* ISNI: 0000 0000 5939 9416
* LCCN: n81028221
* MusicBrainz: 835b510b-73e6-4ce5-b878-9ab7941e0cd0
* SNAC: w65n07q7
* SUDOC: 086234544
* VIAF: 76503726
* WorldCat: lccn-n81028221

 |
**דניאל קארש** (נולדה ב-4 באפריל 2001) היא כדורסלנית ישראלית, המשחקת בעמדת הרכזת בקבוצת הנשים של א.ס. רמת השרון ושחקנית נבחרת ישראל.

ביוגרפיה
--------

דניאל נולדה וגדלה בראשון לציון. היא בתה של עידית קארש מורה לספורט ושרון קארש המנהל המקצועי של מחלקת הנוער של מכבי ראשון לציון ואחות של איתי קארש שהוזכר לראשונה על ידי אחותו השנייה הילה בראיון של ערוץ one. החלה לשחק כדורסל מגיל 6 במחלקת הנוער של מכבי ראשון לציון שבהמשך, בעונת 2014/15 אוחדה עם מחלקת הנוער של הפועל ראשון לציון.
בעונות 2013/14 ו-2014/15 זכתה בגביע ילדות, בעונת 2015/16 זכתה באליפות נערות ב'. בעונת 2016/17 נבחרה לחמשיית העונה ובעונת 2018/19 זכתה בגביע ובאליפות נערות א.
עם נבחרת התיכון הגימנסיה הריאלית זכתה פעמיים באליפות ליגת התיכונים. בשנת 2017/18 ניצחה הגימנסיה את אוסטרובסקי רעננה וקארש נבחרה למצטיינת לאחר שקלעה 11 נקודות, קלטה 10 ריבאונדים, מסרה 4 אסיסטים וחטפה 3 כדורים. בעונה העוקבת ניצחה שוב הגימנסיה את אוסטרובסקי וקארש שוב נבחרה למצטיינת לאחר שקלעה 18 נקודות וקלטה 10 ריבאונדים. בעקבות הזכייה נסעה הקבוצה להשתתף בטורניר ISF הבינלאומי.

### קבוצות בוגרות

במקביל למשחקיה בנערות א, שיחקה בעונת 2017/2018 בקבוצת המשנה של הפועל ראשון לציון בליגה הלאומית לכדורסל נשים. בתום העונה הקבוצה זכתה באליפות הליגה הלאומית ובגביע הליגה וקארש נבחרה לשחקנית העונה ושחקנית ההגנה של העונה. במהלך אותה עונה עברה לשחק גם עם הקבוצה הבכירה ושיחקה לראשונה בליגת העל. בעונת 2018/2019 שותפה קארש בממוצע 25 דקות למשחק, קלעה 6.2 נקודות ומסרה 2.7 אססיטים. בעונת 2019/2020 שותפה קארש בממוצע 27 דקות למשחק, קלעה 6 נקודות ומסרה 3.7 אססיטים. הליגה הופסקה עקב משבר הקורונה כאשר הקבוצה ממקומת במקום הרביעי. בתום העונה חתמה בא.ס. רמת השרון.

### נבחרות ישראל

ב-2016 השתתפה עם הנבחרת בטורניר אליפות אירופה עד גיל 16 דרג ב' שנערך ברומניה. קארש סיימה את הטורניר עם ממוצע של 9.1 נקודות, 3.9 ריבאונדים ו-2.3 אססיטים. ב-2017 השתתפה עם הנבחרת בטורניר אליפות אירופה עד גיל 16 דרג ב' שנערך במקדוניה. קארש סיימה את הטורניר עם ממוצע של 12 נקודות, 4.4 ריבאונדים ו-4.1 אססיטים. ב-2018 השתתפה עם הנבחרת בטורניר אליפות אירופה עד גיל 18 דרג ב' שנערך אוסטריה. קארש סיימה את הטורניר עם ממוצע של 9.6 נקודות, 4.3 ריבאונדים ו-5.8 אססיטים (שנייה בדירוג הכולל). הנבחרת עלתה לדרג א' בתום הטורניר לאחר שסיימה במקום השלשי. ב-2019 השתתפה עם הנבחרת בטורניר אליפות אירופה עד גיל 18 דרג א'.קארש סיימה את הטורניר עם ממוצע של 7.3 נקודות. באותו הקיץ השתתפה עם הנבחרת בטורניר אליפות אירופה עד גיל 20 דרג ב'. קארש סיימה את הטורניר עם ממוצע של 7.3 נקודות.

החל משנת 2018 קארש היא חלק מסגל נבחרת ישראל.

קישורים חיצוניים
----------------

* פרופיל השחקנית (אורכב 18.02.2020 בארכיון Wayback Machine), באתר איגוד הכדורסל בישראל
* פרופיל השחקנית, באתר מנהלת ליגת העל בכדורסל נשים

הערות שוליים
------------

1. ↑  אסי ממן, ‏בפעם ה-2 ברציפות: ראשל"צ אלופת התיכונים, באתר ONE‏, 20 בדצמבר 2018
2. ↑  ליאור ברטל, ‏יערה יצחקי: "זאת אליפות עם תחושה חמוצה, לא יצאנו לחגוג", באתר דבר העובדים בארץ ישראל, 26 במרץ 2020
3. ↑  רמה"ש החתימה שתי שחקניות, אהרונוב פרשה, באתר ONE‏, 15 ביולי 2020
4. ↑  ‏הישג נפלא: נבחרת הנערות של ישראל העפילה לדרג א', באתר ספורט1, 12 באוגוסט 2018